Nuuskommentaar: Plaasaanvalle en Isis se terreur-aanslae | Maroela Media
Isis se terreuraanvalle is erg en verdien die baie nuusdekking en veroordeling wat dit te beurt val, maar is dit nie moreel selektief as dieselfde mense hulle blind hou vir selfs die ondenkbaar wreedste plaasaanval in Suid-Afrika nie? Lesers dring al lankal daarop aan dat mense moet besef plaasaanvalle is eintlik dade van terreur en dit raak inderdaad hoog tyd dat 'n haarklowery met definisies wat dit laat lyk asof die terreur-element van plaasaanvalle politiek korrek toegeverf word, gestaak word en nou hanteer word as wat dit is – naakte terreur.
Baie buitelandse media berig steeds oor die selfmoord-bomaanvalle op Istanboel se Internasionale Lughawe waarvoor Isis verantwoordelik gehou word. En dit is reg so, want dit was immers die derde Isis-aanval vanjaar in Istanboel. Volgens aanduidings gaan hierdie aanvalle Turkye se toerisme-inkomste vanjaar dalk met tot 40 % laat krimp. En Isis se aanvalle word van dié van Koerdiese groepe onderskei deurdat die Koerde hoofsaaklik militêre en polisieteikens aanval. Isis maai nie-selektief burgerlikes en heel dikwels buitelanders af.
Wanneer oor terreuraanvalle berig word, sal lesers dikwels in hul kommentaar daarop wys dat 'n ander soort terreur, naamlik plaas- en hoewe-aanvalle, ook meer aandag moet geniet. Sommige media gee wel meer aandag aan hierdie euwel as ander.
Die bekende Jan Hettema het pas 'n slagoffer hiervan geword. In nog 'n berig word vertel hoe 'n hoewe-eienaar sy tweede vrou tydens 'n aanval op dieselfde hoewe aan die dood moes afstaan. Sedert Junie het Maroela dertien keer hier oor plaas- en hoewe-aanvalle berig. Verskeie mense het die lewe gelaat.
Die ongevalle mag dalk minder "indrukwekkend" wees as dié waarvoor Isis sorg, maar Isis (wat in die Islamitiese Staat bekend is vir uiterste wreedheid teenoor vermeende spioene en afvalliges) kan by Suid-Afrika se plaasaanvallers kom inskryf vir doktorsgrade in wreedheid.
Oorlewendes van plaasaanvalle ly dikwels aan 'n uiterste vorm van trauma wat as viktimologie bekend staan en hoogs gespesialiseerde terapie in 'n baie veilige, gekoesterde omgewing verg.
Op 5 Julie maak die TLU SA en vennote hul halfjaarlikse statistieke oor plaasaanvalle bekend en die totaal sedert plaasaanvalle 'n plaag begin word het, sal opgedateer word. Dit sal dus nou voortydig wees om syfers te noem.
Die moordsyfer onder boere en hul gesinslede is egter pro rata ongeveer drie keer so hoog soos die nasionale gemiddeld (wat self as buitensporig hoog beskou word) en dubbel so hoog as die moorde op polisielede.
Die moorde onder boere en hul gesinslede in Suid-Afrika word as die hoogste koers onder 'n identifiseerbare groep in die wêreld beskou, nadat 'n ander Suid-Afrikaanse groep, bruin mans in die Wes-Kaap, hierdie "rekord" gehou het. Bendegeweld en inisiasiepraktyke van die bendes is hiervoor verantwoordelik gehou.
Dit is egter verregaande om by verre die meeste boere se kulturele en godsdienstige lewenswêreld met dié van bendelede of oorlogvoerendes te vergelyk. Dink maar hoeveel boeregesinne is aangeval nadat hulle van kerkdienste tuis gekom het.
En natuurlik is daar ook enkele vrot appels wat sake vir ander boere ook moeilik en gevaarlik maak.
Voeg hierby dat die regering nie naastenby met die erns op plaasaanvalle reageer as wat die situasie verg nie en dit is skreiend dat so iets as "politiek sensitief" beskou kan word.
Daar kan geen twyfel wees dat dit as euwel met die ergste dade van terreur vergelyk kan word nie. Die meeste gesaghebbende definisies van terreur vereis egter dat dit aan politieke, of minstens ideologiese motiewe gekoppel moet word en studies tot dusver dui hoofsaaklik op kriminele oorwegings.
Maar raak dit nie bietjie onvanpas nie? Dit is soos om dade van rassisme aan die gewone definisies van rassisme te gaan ontleed – dat die pleger in sy optrede 'n element van rassemeerderwaardigheid moet toon. En by hoeveel wat die k-woord gebruik is rasmeerderwaardigheid hoegenaamd 'n faktor? Die term "haatspraak" dien dan as 'n "veiligheidsnet" om dit ook te ondervang.
Maar sorg die wyse waarop die regering polities op plaasmoorde reageer nie dat die politieke element afdoende by plaasaanvalle teenwoordig is dat dit as terreurdade beskou kan word nie?
En is die buitewêreld wat so ontsteld op Isis-geweld reageer, nie moreel selektief deur die plaasmoord-aanslag mis te kyk nie?
Herman moord oor die algemeen is nie goed vir enige omgewing nie, maak nie saak of jy op n plaas is of in die dorp is nie, moord bly moord… in 2015 is daar meer as 18000 mense in ons land se grense vermoor, as jy dit afbreek na n dag syfer sterf daar gemiddeld 49 mense in ons land per dag in die hande van iemand anders… so per week word 345 mense per dag vermoor in ons land… hoeveel mense het laas jaar gesamentlik in ISIS se hande gesterf, nie eers n derde van ons land se moord… Lees meer »
….en met elke plaasmoord bou die woede op. Wanneer die tyd kom vir nuwe onderhandelings gaan dit wat aan ons mense nou gedoen word nie vergeet en net vergewe word nie.
Dankie Herman Toerien vir jou insig. Die trauma ook vir die familie wat geliefdes op so 'n wrede, onmenslike wyse verloor het, kan nie in woorde beskryf word nie.
Die uiterste wreedheid en sadisme wat met plaasmoorde gepaard gaan, is ontsettend. Dit gaan glad nie finansiële gewin nie, maar is uit en uit 'n daad van terreur. Hierdie gesinne is glad nie opgewasse teen die ge-organiseerdheid en beplanning van hierdie dade nie. Dit is skreiend dat ons boere en hulle gesinne deur getreister en vermoor word en daar word net 'n blinde oog gehou daaroor.
Herman jou kommentaar moes vanoggend die hoof op skrif op bladsy 1 van al die hoofstroom nuusmedia en koerante gewees het. Maar soos jy tereg noem dit is nie polities korrek om dit te doen nie! "And you will be frowned upon for making these comments". Dankie dat jy altyd sprak uit die wete van jou gemoed ense wat gese moet word. Ek dink een van die grootste misdade teen ons mense is die dawerende stilte van politieke partye, koerante en ander media. Ek is dankbaar vir die platform wat Maroela Media ons nog bied! Groete.